Γνωμοδότηση για την πρόταση οδηγίας του Συμβουλίου για την προσέγγιση των νομοθεσιών των κρατών μελών σχετικά με τον τεχνικό έλεγχο των μηχανοκίνητων οχημάτων και των ρυμουλκουμένων τους

(96/C 39/03)

Στις 26 Οκτωβρίου 1995, και με βάση το άρθρο 75 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα μεταφορών και επικοινωνιών στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Νοεμβρίου 1995 με βάση εισηγητική έκθεση του κ. Donovan.

Κατά την 330ή σύνοδο ολομέλειας (συνεδρίαση της 22ας Νοεμβρίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η οδηγία 77/143/ΕΟΚ (), του Συμβουλίου, όπως τροποποιήθηκε τελευταία από την οδηγία 94/23/ΕΚ (), καλύπτει τον τεχνικό έλεγχο των μηχανοκίνητων οχημάτων και των ρυμουλκουμένων τους (λεωφορεία, πούλμαν, βαρέα εμπορικά οχήματα, ρυμουλκούμενα, ημιρυμουλκούμενα, ταξί, ασθενοφόρα, ελαφρά εμπορικά οχήματα και ιδιωτικής χρήσης αυτοκίνητα). Η οδηγία καθορίζει τη συχνότητα του ελέγχου και τα σημεία που πρέπει να ελέγχονται κάθε φορά.

1.2. Η τοποθέση διατάξεων περιορισμού της ταχύτητας σε ορισμένες κατηγορίες οχημάτων καθώς και η χρήση τους στην Κοινότητα, κατέστη υποχρεωτική με την οδηγία 92/6/ΕΟΚ () του Συμβουλίου.

1.3. Με την παρούσα πρόταση κρίνεται κυρίως σκόπιμο να κωδικοποιηθεί, να απλουστευθεί και να αποκτήσει μεγαλύτερη διαφάνεια η οδηγία του Συμβουλίου 77/143/ΕΟΚ μαζί με τις έξι τροποποιήσεις της που είναι οι εξής : Οδηγίες 88/449/ΕΟΚ, 91/225/ΕΟΚ, 91/328/ΕΟΚ, 92/54/ΕΟΚ και 91/55/ΕΟΚ του Συμβουλίου και Οδηγία 94/23/ΕΚ της Επιτροπής 7 έχει επίσης επεκταθεί το πεδίο εφαρμογής της.

1.4. Τα κύρια σημεία της αρχικής οδηγίας και των έξι τροποποιήσεών της παραμένουν. Οι μεταβολές του κειμένου αφορούν βασικά την κωδικοποίηση.

1.4.1. Το άρθρο 4, παράγραφος 3 τροποποιήθηκε δίνοντας το δικαίωμα στα κράτη μέλη να εφαρμόζουν τις δικές τους απαιτήσεις ελέγχου όσον αφορά τα οχήματα ιστορικής αξίας.

1.4.2. Στο Παράρτημα ΙΙ, παράγραφοι 7.9 και 7.10 προβλέπεται ο έλεγχος των οχημάτων όσον αφορά τον εξοπλισμό τους με διάταξη περιορισμού της ταχύτητας, τον ταχογράφο.

1.4.3. Στο Παράρτημα ΙΙ, μεταφέρεται επίσης η κατηγορία 4 (ταξί και ασθενοφόρα) από την αριστερή στήλη στη δεξιά αφού τα πρότυπα ελέγχου τους είναι σχεδόν όμοια με τα πρότυπα των ιδιωτικών οχημάτων.

1.4.4. Το άρθρο 11 θέτει την 1η Ιανουαρίου 1996 ως την τελευταία προθεσμία για να αρχίσουν να ισχύουν οι νέες νομοθετικές ρυθμίσεις και διοικητικές διατάξεις της οδηγίας αυτής.

2. Συμπέρασμα

2.1. Η ΟΚΕ επικροτεί την πρόταση της Επιτροπής για κωδικοποίηση, χάριν διαφάνειας, των διάφορων οδηγιών για τον τεχνικό έλεγχο των οχημάτων και των ρυμουλκουμένων τους.

2.2. Επικροτούνται επίσης, οι περαιτέρω τροποποιήσεις, ιδίως η πρόταση για τον έλεγχο των διατάξεων περιορισμού της ταχύτητας όλων των οχημάτων, δηλ. ο εφοδιασμός τους με ταχογράφο. Η διάταξη αυτή πρέπει να συμβάλει σημαντικά στην αύξηση της οδικής ασφάλειας.

Βρυξέλλες, 22 Νοεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. L 47 της 18. 2. 1977, σ. 47.

() ΕΕ αριθ. L 147 της 14. 6. 1994, σ. 6.

() ΕΕ αριθ. L 57 της 2. 3. 1992, σ. 27.